FI Euroopan unionin virallinen lehti CE 84/130

(2004/C 84 E/0167)

KIRJALLINEN KYSYMYS E-4006/03

esittäjä(t): Glyn Ford (PSE) komissiolle

(8. tammikuuta 2004)

Aihe: Oleskeluluvat ja ongelmat niiden saamisessa

Onko komissio tietoinen, että muussa kuin omassa jäsenmaassaan asuvien Euroopan unionin kansalaisten on ilmoittauduttava viranomaisille ja anottava oleskelulupaa ja että oleskeluluvan saantimenettely ei sitä paitsi koskaan ole yksinkertainen?

Melillassa Espanjassa asuvalla brittiläisellä naisella ei esimerkiksi ole oleskelulupaa. Sen saamiseksi hänen on annettava tiedot työpaikastaan ja osoitteestaan sekä jopa sormenjäljet osana menettelyä, joka on tähän mennessä kestänyt kuusi kuukautta.

Henkilöitä on tarkoitus rohkaista liikkumaan vapaasti EU:n sisällä. On järjetöntä, että EU:n kansalaisen on todella anottava lupaa asua toisessa jäsenmaassa, mikä saattaa perussopimusten vapaata liikkuvuutta koskevat määräykset naurunalaisiksi.

Voiko komissio ottaa asian esille Espanjan asianomaisten viranomaisten kanssa?

António Vitorinon komission puolesta antama vastaus

(11. helmikuuta 2004)

Vapaata liikkuvuutta ja oleskelua koskevan yhteisön lainsäädännön mukaan jäsenvaltioiden on myönnettävä tietyin ehdoin oleskeluoikeus alueellaan oleskeville EU:n kansalaisille, jotka aikovat oleskella jäsenvaltiossa yli kolme kuukautta. Näiden ehtojen perusteella EU:n kansalaisten on todistettava, että he ovat palkattuja työntekijöitä tai itsenäisiä ammatinharjoittajia ja että heillä on sairausvakuutus kaikkien riskien varalta. Lisäksi heidän on osoitettava, että heillä on riittävästi varoja, jotta he eivät oleskeluaikanaan joudu turvautumaan vastaanottavan jäsenvaltion sosiaaliturvajärjestelmään. Jäsenvaltiot voivat siis laillisesti vaatia EU:n kansalaisilta oleskeluluvan hakemista, jotta nämä voivat todistaa täyttävänsä edellä mainitut ehdot.

Yhteisön lainsäädännössä myös määrätään, että päätös oleskelulupien myöntämisestä on tehtävä mahdollisimman nopeasti, viimeistään kuuden kuukauden kuluttua hakemuksen jättämisestä. Komissio on aikaisemmin ottanut yhteyttä Espanjan viranomaisiin, koska yksittäisten valituksien mukaan oleskelulupien myöntäminen ja uusiminen ovat viivästyneet.

Komissio haluaisi lisäksi kiinnittää arvoisan parlamentinjäsenen huomion siihen, että Euroopan unionin kansalaisten ja heidän perheenjäsentensä oikeudesta liikkua ja oleskella vapaasti jäsenvaltioiden alueella annetun parlamentin ja neuvoston direktiiviehdotuksen (1) mukaisesti EU:n kansalaisten oleskeluluvat poistetaan käytöstä. Neuvosto hyväksyi ehdotuksesta yhteisen kannan 5. joulukuuta 2003 ja toimitti sen parlamentille. Ehdotuksen mukaan vastaanottavat jäsenvaltiot voisivat edelleen vaatia EU:n kansalaisilta rekisteröitymistä, mutta muodollisuuksia yksinkertaistettaisiin merkittävästi ja rekisteröintitodistus olisi myönnettävä heti. Lisäksi viiden vuoden laillisen oleskelun jälkeen jäsenvaltiossa EU:n kansalaiset voisivat hankkia pysyvän oleskeluoikeuden ja hakea pysyvää oleskelulupaa.

EU:n kansalaisten oleskeluoikeutta koskevan yhteisön lainsäädännön (2) saattamisesta osaksi kansallista lainsäädäntöä annetun Espanjan lainsäädännön mukaan EU:n kansalaiset, jotka ovat työntekijöitä, itsenäisiä ammatinharjoittajia, opiskelijoita tai muita oleskeluoikeuden saaneita henkilöitä, eivät ole enää velvollisia hakemaan oleskelulupaa. Kysyjän antamien lisätietojen mukaan brittiläinen kantelun tekijä, johon kysyjä viittaa kirjallisessa kysymyksessään, työskentelee Espanjan koulutusministeriössä. Hänet on vapautettu oleskeluluvan hakemisvelvollisuudesta, mutta jos hän haluaa, hän voi hakea lupaa.

Kantelun tekijä on ilmoittanut komissiolle, että hän sai viiden vuoden oleskeluluvan 8. tammikuuta 2004. Hän aikoo kuitenkin ottaa yhteyttä Espanjan viranomaisiin, koska hänen oleskelulupansa uusiminen viivästyi liikaa.

(1) KOM(2003) 199 lopullinen.

(2) Kuninkaan asetus 178/2003, annettu 14 päivänä helmikuuta 2003, Euroopan unionin jäsenvaltioiden ja muiden Euroopan talousaluetta koskevan sopimuksen solmineiden valtioiden kansalaisten maahantulosta ja oleskelusta Espanjassa, (6 artikla), Espanjan virallinen lehti nro 46, 22.2.2003.